אברהם לוין

אברהם לוין (1924 - 16 ביולי 2015) היה קצין במשטרת ישראל, שימש סגן מפקד משמר הגבול וסגן מפקד המשמר האזרחי.

ביוגרפיה
לוין נולד במזכרת בתיה. ב-1941 הצטרף לפלמ"ח וב-1946 מונה למפקד פלוגה בגליל השרון בארגון ההגנה.

במלחמת העצמאות נפצע באורח קשה בקרב לטרון וחולץ על ידי פנחס קופל. לאחר המלחמה היה ממקימי יחידת המיעוטים בצה"ל.

עם הקמת משמר הגבול ב-1953 מונה למפקד פלוגת אימונים ובהמשך השנה למפקדה של פלוגה ח' שהייתה אחראית על גבול הצפון. ב-1960 מונה לסגן מפקד גדוד 2 (מרכז וירושלים) במשמר הגבול וב-1963 מונה למפקד הגדוד. הוא פיקד על הגדוד במהלך מלחמת ששת הימים. לאחר המלחמה פיקד על פרויקט הרחבת רחבת הכותל המערבי. ב-1969 מונה למפקד מרחב דרום וב-1972 מונה לסגן מפקד משמר הגבול.

ב-1974 מונה לסגן מפקד המשמר האזרחי שזה עתה הוקם וכיהן בתפקיד עד 1976.

כיהן כיו"ר איגוד הקליעה הישראלי וכיו"ר עמותת הכומתות הירוקות, עמותת מורשת משמר הגבול.

קישורים חיצוניים
תנ"צ אברהם לוין באתר עמותת הכומתות הירוקות
תת-ניצב בדימוס אברהם לוין הלך לעולמו, באתר משטרת ישראל, 16 ביולי 2015

תתי-ניצבים במשטרת ישראל
שוטרי משמר הגבול
לוחמי הפלמ"ח
אנשי היישוב ילידי הארץ
ישראלים שנולדו ב-1924
ישראלים שנפטרו ב-2015